Maamme
Maamme (Finnice) vel Vårt land (Suecice), 'terra nostra', est hymnus nationalis Finniae. Originem deducit a poemate, quod Johan Ludvig Runeberg, poeta nationalis Finniae, animo inspirato, quasi facta rebellionum anni 1848 prospiceret, prima aestate anni 1846 Suecice scripserat. Modos musicos carminis fecit Fredrik Pacius, compositor Germanus, qui in Finnia consederat. Tirocinium carminis fuit die Florae Finnico (13 Maii) 1848, qui tunc erat dies festus civium Academicorum. Runeberg hoc poema praeposuit libro carminum, quem Fänrik Ståls sägner ('narrationes signiferi Stål') inscripsit annoque 1848 divulgavit. Eadem opera etiam melodiam Pacii auctoravit, cum notas musicas huius carminis operi suo adnexuit. Carmen Maamme, postquam in sermonem Finnicum anno 1867 conversum est, tantum in animis Finnorum locum dignitatis obtinet, ut, etsi nondum lege sanctus sit, hymnus nationalis indubius habeatur.